ועדת הכנסת, כנסת 17, פרוטוקול מספר 86, 2007-02-06 09:30

רוחמה אברהם-בלילא: בוקר טוב.

רוחמה אברהם-בלילא: אני פותחת את ישיבת ועדת הכנסת.

רוחמה אברהם-בלילא: על סדר יומנו ערעורים על החלטת יושבת ראש הכנסת והסגנים שלא לאשר דחיפות הצעות לסדר היום.

רוחמה אברהם-בלילא: יש לנו היום 2 ערעורים: הערעור הראשון של חבר הכנסת יואל חסון שלא נמצא כאן, ולפיכך לא נדון בערעור שלו; הערעור השני של חבר הכנסת אליהו גבאי בנושא תוכניתו המדינית-כלכלית של שר האוצר, חבר הכנסת אברהם הירשזון.

רוחמה אברהם-בלילא: מייצג את הנשיאות חבר הכנסת מגלי והבה.

רוחמה אברהם-בלילא: נמק את נימוקיך לוועדה, חבר הכנסת גבאי.

אליהו גבאי: כותרות העיתונות מכריזות על תוכנית כלכלית של שר האוצר.

אליהו גבאי: חשוב שתהיה התייחסות של הכנסת שלא יכולה להיות שתוכנית כלכלית חדשה שבאה לשנות, ואנחנו לא יודעים מה מסתתר בתוכה.

אליהו גבאי: חשוב שיתקיים דיון דחוף במליאת הכנסת.

אליהו גבאי: לא ייתכן שיורידו דבר כזה מרכזי מסדר היום הציבורי.

מגלי והבה: מכיוון שבדרך כלל אני נוטה לקבל את ההחלטה של היושבת הראש והסגנים כי הם בוחרים את הנושאים החשובים לשבוע.

מגלי והבה: אבל מכיוון שלא הייתי אני נוטה להסכים לדעתו של חבר הכנסת גבאי, במיוחד אם יש תוכנית כלכלית חדשה למה לא לדון עליה גם בכנסת- -

אליהו גבאי: תוכנית כלכלית שיש לה השלכות למדינת ישראל.

מגלי והבה: למה חבר הכנסת יואל חסון לא מופיע?

רוחמה אברהם-בלילא: יואל חסון לא נמצא, אני לא דנה.

מגלי והבה: אני מסכים עם חבר הכנסת גבאי.

אליהו גבאי: לתוכנית הזאת יש השלכות כלפי אזרחי המדינה, וכולם צריכים לדעת, לקבל הבהרות ולקיים דיון.

יעקב מרגי: מה הסיבה שזה נדחה?

רוחמה אברהם-בלילא: אין ספק שהתוכנית ראויה ויש צורך לדון בה, אבל אני שואלת ביני לביני מה כבר ייתנו שלוש דקות שאתה חבר הכנסת גבאי כחבר כנסת יחיד - -

אליהו גבאי: אפשר לשאול את זה על כל הצעה.

קריאות: - - -

רוחמה אברהם-בלילא: חבר הכנסת סער, אתה מעוניין להסביר?

גדעון סער: הנשיאות דנה בנושאים רבים שהוגשו ואישרה דיון על 5 נושאים אף על פי שיום רביעי הוא יום עמוס במיוחד מכיוון שאנחנו מקיימים במהלך הדיונים אזכרה לזכרו של חבר הכנסת יורי שטרן ז"ל במלאת 30 לפטירתו.

גדעון סער: לכן יום רביעי הוא יום עמוס באופן בלתי רגיל.

גדעון סער: אני לא כופר בחשיבות הנושא, אבל יהיו הזדמנויות רבות לדון בו, ובסופו של דבר זה נושא שיגיע לכנסת עצמה, דהיינו כל אותם מרכיבים בתוכנית שאמנם - - -נשלפה בצורה לא רצינית בלי הכנה.

גדעון סער: המועד שבו יטופל העניין הזה באישור סביר שיהיה רחוק, אבל בסופו של דבר הוא יגיע.

רוחמה אברהם-בלילא: והוא ימוצה יותר, לטענתך.

גדעון סער: אין כל ספק שהדבר שהעניין מסור לסמכותה של הכנסת כי הוא נתון לחקיקה על מרכיבי התוכנית.

גדעון סער: אני לא יודע כמה שמו לב לכך שמצד אחד הובאה תוכנית לפנסיה, אבל היא לא הועברה לוועדה שעוסקת בנושא הפנסיה בממשלה בראשות עמיר פרץ; לעניין זה הוקמה ועדת שרים מיוחדת, אבל קראתי באחד העיתונים שוועדת השרים לענייני פנסיה תיודע על היוזמה הזאת, ואני מברך על כך שיעדכנו את יושב ראש ועדת השרים לענייני פנסיה בצעדים שיינקטו בנושא הזה.

אבשלום וילן: אני שומע ציניות כלפי הממשלה?

גדעון סער: בסך-הכול ציינתי דבר שלא ראיתי שהתקיים עליו דיון ציבורי.

גדעון סער: בדרך כלל יש לנו במדינה כתבים פוליטיים ערניים, ואם אני הייתי היום כתב פוליטי ודאי הייתי עוסק בסוגיה הזאת.

גדעון סער: מאחר שלא אני רק יכול להפנות את תשומת הלב.

גדעון סער: בכל מקרה, עמדת הנשיאות היא שאין אפשרות לקבל את הערעור.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: 6 – בעד; 3 – נגד; נמנעים – 2.

רוחמה אברהם-בלילא: אני קובעת שהערעור של חבר הכנסת אליהו גבאי התקבל.

רוחמה אברהם-בלילא: אני עוברת לנושא הבא.

רוחמה אברהם-בלילא: ב.

רוחמה אברהם-בלילא: שונות חבריי חברי הכנסת, יושב ראש ועדת הכלכלה נמצא אתנו כאן, ומאחר שהנושא שלו הוכנס אתמול בלילה לסעיף שונות, הרשו לי להקדים את הדיון בנושא שלו, ואחרי זה לעבור לנושא הבא.

רוחמה אברהם-בלילא: חבר הכנסת כחלון פנה אליי כדי לפטור מחובת הנחה הצעה להקדים דיון בהצעת חוק לתיקון פקודת הבנקאות לאישור ועדת הכלכלה לייקור שיעור העמלות ללקוח הפרטי (פ/1876/17) לפני הקריאה הטרומית.

רוחמה אברהם-בלילא: מכיוון שבשבוע הבא ועדת הכלכלה שהוסמכה להיות ועדת החקירה הפרלמנטרית שאמורה לדון בכל הסוגיות הללו, אתה מבקש להקדים את הדיון.

רוחמה אברהם-בלילא: אני אמנם הסברתי בעבורך, אבל אני אשמח אם גם אתה תסביר לוועדה.

משה כחלון: ההצעה הוגשה ב-25 בדצמבר, זאת אומרת בעוד 3 ימים יחלפו 45 יום.

משה כחלון: מכיוון שחבל להביא את זה בנפרד למליאת הכנסת, ביקשתי לצמצם טווחים ולחסוך בהעלאה פעם נוספת למליאה ולוועדה.

משה כחלון: בו-זמנית עולים עוד 3 חוקים די דומים בשבוע הבא, ורציתי לאחד הכול יחד.

רוחמה אברהם-בלילא: תודה רבה.

רוחמה אברהם-בלילא: אני עוברת להצבעה: מי בעד פטור מחובת הנחה?

רוחמה אברהם-בלילא: בעד – 10.

רוחמה אברהם-בלילא: הצעתך קיבלה פטור מחובת הנחה.

משה כחלון: תודה רבה.

רוחמה אברהם-בלילא: אני עוברת לנושא הבא בסדר היום.

רוחמה אברהם-בלילא: ג.

רוחמה אברהם-בלילא: המלצות הוועדה הציבורית לקביעת שכר ותשלומים אחרים לחברי הכנסת בנושאים הבאים: העברת סמכויות למנהל הכללי של הכנסת רכישת פרטים מהתקציב השנתי ללא אישור מראש של חשב הכנסת השתתפות בהוצאות לינה בירושלים של עוזרים פרלמנטריים המתגוררים רחוק מהעיר.

רוחמה אברהם-בלילא: נמצאים אתנו אורחים צעירים מבתי-ספר שונים שבאו לראות את ועדת הכנסת שאחראית לניהול הבית הזה, ובין היתר גם לסדר יומה בדיונים במליאה וכולי.

רוחמה אברהם-בלילא: אני מקדמת אתכם בברכה.

רוחמה אברהם-בלילא: אני מקווה שאכן תמצו את הסיור שלכם בכנסת ישראל, וזה יוכל להעניק לכם משהו לעתיד.

רוחמה אברהם-בלילא: הדיון הבא הוא על 3 המלצות של הוועדה הציבורית לקביעת שכר ותשלומים אחרים לחברי הכנסת של ועדת גרונאו, לפי סעיף 55(א)(1) לחוק הכנסת.

רוחמה אברהם-בלילא: ההמלצות הללו הונחו על שולחן הכנסת, ועד לרגע זה לא התקבלו הסתייגויות כלשהן.

רוחמה אברהם-בלילא: אני אסביר על כל אחת מההמלצות.

רוחמה אברהם-בלילא: ההמלצה הראשונה היא בעניין העברת סמכויות למנהל הכללי של הכנסת.

רוחמה אברהם-בלילא: יושבת ראש הכנסת פנתה לוועדת גרונאו בבקשה שתמליץ על העברה של סמכויות ותפקידים הקבועים בהחלטת שכר חברי הכנסת שהיו מוקנות למזכיר הכנסת או לסגנו – למנהל הכללי של הכנסת.

רוחמה אברהם-בלילא: זאת מכיוון שעם תחילת כהונתה של הכנסת השבע-עשרה מינתה ועדת הכספים לראשונה מנהל כללי לכנסת, תפקיד שלא היה קיים בעת שנקבעה ההחלטה האמורה.

רוחמה אברהם-בלילא: הסמכויות והתפקידים שיועברו למנהל הכללי של הכנסת לפי ההמלצה הם אלה: - הסמכות לאשר הוצאות לינה בבית מלון לחברי הכנסת; כהונה בוועדה לבדיקת חוזים של הלשכות הפרלמנטריות של חברי הכנסת; הסמכות לעניין תרומת ציוד שרכש חבר הכנסת ללשכתו הפרלמנטרית.

רוחמה אברהם-בלילא: סעיף 39(ה)(1) קובע כי הכלל האמור לא יחול על רכישה בסכום של עד 1,121 שקלים חדשים.

רוחמה אברהם-בלילא: לבקשת חשב הכנסת, ובהתחשב בסכומי הרכישות של חברי הכנסת ובעלות הפריטים המותרים ברכישה, ממליצה הוועדה הציבורית להגדיל את הסכום האמור, ולהעמידו על סך של 2,000 ₪.

רוחמה אברהם-בלילא: ההמלצה השלישית היא בעניין השתתפות בהוצאות לינה בירושלים של עוזרים פרלמנטריים המתגוררים רחוק מהעיר.

רוחמה אברהם-בלילא: המלצה זו מוגשת בעקבות פנייה של ועד העוזרים הפרלמנטריים ופגישה שקיים ועד העוזרים עם ועדת גרונאו.

רוחמה אברהם-בלילא: אני מציינת שהוועד הזה אכן פנה אליי לפני כחודשיים; הפניתי אותם לוועדה, הוועדה שמעה וכך היא ממליצה: החלטת שכר חברי הכנסת קובעת החזר הוצאות ותשלומים אחרים שמממנת הכנסת בעבור חבר הכנסת לעוזריו הפרלמנטריים.

רוחמה אברהם-בלילא: בין היתר נקבעו הוראות לגבי השתתפות בהוצאות לינה בירושלים.

רוחמה אברהם-בלילא: כיום קובעת ההחלטה שני תנאים שבהתקיים אחד מהם זכאי עוזר פרלמנטרי להשתתפות בהוצאות לינה בירושלים בסכום של עד 110 שקלים חדשים:

רוחמה אברהם-בלילא: התנאי הראשון הוא שהלינה היא בלילה שבין שני ימי ישיבות של מליאת הכנסת, ומקום מגוריו הקבוע של העוזר הפרלמנטרי מרוחק מירושלים 100 קילומטרים לפחות; התנאי השני הוא שישיבת הכנסת או ועדה מוועדות הכנסת, שבה השתתף חבר הכנסת המעסיק את העוזר הפרלמנטרי, הסתיימה אחרי השעה אחת-עשרה בלילה, ולמחרת היום מתקיימת במשכן ישיבה של הכנסת או של ועדה שבה משתתף חבר הכנסת, כאמור.

רוחמה אברהם-בלילא: מוצע לנו לעדכן את סכום השתתפות הכנסת בהוצאות הלינה ולהעמידו על סך של 190 שקלים חדשים, ולאפשר בעתיד לחשב הכנסת לעדכן סכום זה בהתאם לשינוי במחירי הלינה.

רוחמה אברהם-בלילא: כמו כן מוצע לאפשר לחשב הכנסת לאשר השתתפות בהוצאות לינה לעוזר פרלמנטרי שנדרש להישאר עם חבר הכנסת במשכן הכנסת ביום ישיבות עד לשעה מאוחרת, שבה אין תחבורה סדירה ליישוב שבו מתגורר העוזר, גם אם היישוב אינו מרוחק 100 קילומטרים מהכנסת.

רוחמה אברהם-בלילא: לפני שאפתח את הנושא לדיון אני מבקשת להודות בשם ועדת הכנסת לחברי הוועדה הציבורית אשר עשו את מלאכתם על הצד הטוב ביותר.

רוחמה אברהם-בלילא: ועדת הכנסת רשאית, כמובן, לאמץ את המלצות הוועדה הציבורית או להחזירן לוועדה הציבורית לדיון מחדש ולמתן המלצות נוספות.

רוחמה אברהם-בלילא: אני פותחת את הנושא לדיון.

משה גפני: שאלה לסדר.

משה גפני: אני מאוד מכבד את החלטות הוועדה.

משה גפני: עכשיו יש 3 ועדות שמתנהלות בכנסת: יש הוועדה הזאת; יש הוועדה לכללי אתיקה- -

רוחמה אברהם-בלילא: שסיימה את עבודתה.

משה גפני: - - שהיה לי הכבוד להופיע בפניה; ויש שגם בה נתקלתי שבודקת את מימון המפלגות.

משה גפני: מאוד צרם לי העניין הזה שלא ראיתי באף אחת מהוועדות ייצוג לכל סוגי הציבור בישראל.

רוחמה אברהם-בלילא: ייצוג מאיזו בחינה, אתה מתכוון?

משה גפני: ייצוג לסוגי הציבור השונים.

משה גפני: יש סוגים שונים של ציבור במדינת ישראל, אנחנו לא עשויים מרובד אחד.

רוחמה אברהם-בלילא: בוועדת הקוד האתי שבה זכיתי להשתתף בשמונת החודשים האחרונים מתוקף היותי יושבת ראש ועדת הכנסת אני סבורה שבכך אני- -

משה גפני: את מייצגת גם אותי, מתוקף תפקידה של יושבת ראש ועדת הכנסת- - -

רוחמה אברהם-בלילא: - -מצד שני, ועדת הקוד האתי סיימה את עבודתה וישבה על המדוכה במשך פרק זמן של שלוש שנים, אני אמרתי אתמול במליאת הכנסת שבכוונתי להקים מעין ועדה מיוחדת בראשות ועדת הכנסת, כמובן, שיהיו בה נציגים מכל סיעות הבית – אחד מכל סיעה.

רוחמה אברהם-בלילא: כך אני סבורה שהדב יבוא לפתרון.

רוחמה אברהם-בלילא: לכן גם בכל מה שקשור לרפורמות שבדעתה של יושבת ראש הכנסת לעשות בכנסת הנוכחית יהיו נציגים מכל סיעות הבית.

רוחמה אברהם-בלילא: מצד שני ועדת גרונאו לא הוקמה בכנסת הנוכחית, היא חלק מזה מספר רב מאוד של שנים, ואני מניחה שחבר הכנסת משה גפני, שהוא לא חבר כנסת חדש, יכול היה להסב את תשומת לב יושבת הראש- -

משה גפני: גברתי היושבת ראש, אני לא מטיל דופי בעבודתך.

משה גפני: ברור לי שכאשר זה יגיע אליי להחלטה תיתנו ייצוג לכולם.

משה גפני: אני מדבר על דבר מצטבר.

משה גפני: קורה שבוועדה יושבים אנשי מקצוע שהם אנשי ציבור, ויכול לקרות שאותם אנשי מקצוע משתייכים רק לציבור אחד בישראל.

משה גפני: אבל 3 ועדות.

משה גפני: בוועדת מימון המפלגות שהופעתי בפניה יושבים 3 חברי ועדה; יש ועדה לכללי האתיקה שיושבים בה 9 חברי ועדה; ויש הוועדה הנוכחית.

משה גפני: אני רוצה לומר לך, יושבת ראש הוועדה, שמייצגת אותי, דעי שהמצב הופך להיות נורמה.

משה גפני: הגמרא קובעת: "שלוש הופך להיות חזקה".

משה גפני: זאת אומרת שמכאן ואילך זה מתחיל להיות נורמה.

משה גפני: לכן מתברר שמבין אנשי הציבור מי שראוי לדון בכללי אתיקה ובמימון המפלגות ובכל התנאים שיש בכנסת, אלה רק אנשים שמשתייכים לציבור אחד במדינת ישראל ולא לסוגי ציבור אחרים.

רוחמה אברהם-בלילא: חבר הכנסת גפני, אני מודה לך.

רוחמה אברהם-בלילא: הערתך ב-א' וב-ע' נרשמה, והיא תובא בפני הגורמים המוסמכים לכך.

רוחמה אברהם-בלילא: אני פותחת דיון בנושא ההמלצות.

רוחמה אברהם-בלילא: חבר הכנסת מרגי, בבקשה.

יעקב מרגי: אני מברך על בחינת הנושא.

יעקב מרגי: הוועדה לא נתנה דעתה למצב שקורה.

יעקב מרגי: העוזרים הפרלמנטריים נאלצים ללון כשהם נתקעים פה עד שעות הלילה, ויש הסדר עם אכסניית רבין; לא תמיד האכסניה הזאת פנויה.

יעקב מרגי: כשהיא לא פנויה הם נאלצים למצוא להם אלטרנטיבות אחרות שהן יקרות ממה שהוצע בוועדה.

יעקב מרגי: אני רוצה שיימצא מנגנון לאישור חריג למקום חלופי במקרה כזה; אלה נתונים שאפשר לבדוק אותם.

רוחמה אברהם-בלילא: אחת ההמלצות בוועדה היא שאם תהיה בעיה יש לחשב הכנסת יש אפשרות לתת פתרון.

רוחמה אברהם-בלילא: האם נכון?

אבי לוי: לגבי הסכום אין גמישות.

רוחמה אברהם-בלילא: מה העוזרים הפרלמנטרים עושים כאשר מתנהל סדר יום ארוך מאוד?

רוחמה אברהם-בלילא: כשהדיון בכנסת הוא על תקציב, מן הסתם השעות הללו הן רבות, והדיון מסתיים בשעות הקטנות של הלילה.

רוחמה אברהם-בלילא: לא תמיד אפשר לשער את השעה, אבל מה קורה אז?

ארבל אסטרחן: נכון להיום הסכום הוא 110 שקלים.

ארבל אסטרחן: מוצע להעלות את הסכום ל-190 שקלים שזה הסכום המקובל באכסניית רבין.

ארבל אסטרחן: ב"מגדלי הכנסת" הסכום הוא 220 שקלים.

רוחמה אברהם-בלילא: ואז מה?

ארבל אסטרחן: הם מוסיפים 30 שקלים מכיסם, והם יכולים לישון איפה שהם רוצים.

יעקב מרגי: אם הבנתי, הסכום 190 שקלים חייב במס, תוסיפי להם 30 שקלים- -

דוד אזולאי: אני מעריך שסוף כל סוף מתקנים עוול מתמשך לעוזרים הפרלמנטריים.

דוד אזולאי: חברי הכנסת שגרים מחוץ לעיר הרגישו בזה כי נאלצנו לקחת עוזרים פרלמנטריים מירושלים מכיוון שלא היה להם מקום לינה.

דוד אזולאי: אז סוף סוף בשעה טובה ומוצלחת סידרו את העניין הזה.

דוד אזולאי: עד היום המימון היה 110 שקלים, ואני שמח שמעלים ל-190.

דוד אזולאי: אני מסכים ל-190 שקלים, אבל אני מציע שכדי שלא נחזיר כל הזמן את הנושא לשולחננו, שהיות שיש מקרים שאכסניה מלאה עד אפס מקום, ולעוזרים הפרלמנטריים אין מקום, האופציה הזולה ביותר, כפי שאמרה ארבל היא "מגדלי הכנסת", שעלות הלינה בהם היא 220 שקל.

דוד אזולאי: אני מבקש שיעשו סידור גם עם אכסניית רבין וגם עם "מגדלי הכנסת", ויכול להיות שאם הם יסכימו להוריד במחיר בצורה מאורגנת, תהיה אפשרות לעוזרים הפרלמנטריים ללון או ב"מגדלי הכנסת" או באכסניית רבין, ולא לדבר על הסכום; שיסגרו את זה בצורה כזאת, ואז הם יכולים ללכת- - -

מגלי והבה: אני תומך בדברי חברי דוד אזולאי.

מגלי והבה: אני אחד מחברי הכנסת שגרים רחוק, והעוזרים שלנו הם מאזור הצפון ולפעמים אנחנו נקלעים למצבים לא נסבלים- -

יעקב מרגי: העוזרים שלי לנים בלשכה.

דוד אזולאי: בשבוע שעבר העוזר שלי נאלץ ללון בלשכה משום שלא היה לו מקום ללון.

מגלי והבה: אני מחזק את הדברים.

מגלי והבה: מאחר שאכסניית רבין משמשת להשתלמויות העוזרים נתקלים בבעיה היכן ללון, ונאלצים ללון בלשכה או שמישהו צריך לעזור להם.

מגלי והבה: לכן חשוב להגיע להסדר.

מגלי והבה: כיוון שלא כל העוזרים מנצלים את ההטבה הזאת, צריך להתחשב באלה שגרים רחוק ולתת להם פריבילגיה מחייבת כי הם חלק מעבודתם של חברי הכנסת.

אליהו גבאי: אני מצטרף לדעתו של חבר הכנסת אזולאי.

אליהו גבאי: לדעתי, לא צריך לקבוע שיהיו רק שני מקומות לינה, אלא שיהיו עוד אכסניות ובתי-מלון ולקבוע תקרת מחיר- -

ארבל אסטרחן: זה מה שיש- - -

יעקב מרגי: תן לו לחפש ב-11 בלילה אכסניה פנויה, והוא נע מאחת לאחרת.

רוחמה אברהם-בלילא: לפי המחיר הזה, אני מאמינה שהם לא יצטרכו להוסיף סכום ניכר מכיסם, אז האלטרנטיבה שקיימת כרגע- -

ארבל אסטרחן: הבסיס לסכום הוא לפי אכסניית רבין, אבל העוזר הפרלמנטרי יכול ללון בכל מקום שירצה.

משה גפני: אני מציע להצביע על ההצעה של - - -

אורי אריאל: אני מצטרף- - -

רוחמה אברהם-בלילא: היועצת המשפטית של הוועדה אומרת שיש לנו שתי אפשרויות.

רוחמה אברהם-בלילא: אנחנו לא יכולים לשנות אותן ולקבוע לוועדה; אנחנו יכולים להמליץ בפני הוועדה, והיא צריכה לדון- -

משה גפני: אנחנו ממליצים.

רוחמה אברהם-בלילא: ההמלצה שתובא בפניהם היא לאשר את הסכום הנוכחי של 190 שקלים ולאפשר לחשב הכנסת במקרים מאוד ספציפיים ומיוחדים כאשר אין מקומות אחרים לקבוע את הסכום שלא יעלה על 220 ₪.

רוחמה אברהם-בלילא: אבל זאת החלטה לאחר בדיקה שבאמת אין מקום אחר בסכום של 190 שקלים.

מיכל פרנקו: יושבת ראש העוזרים הפרלמנטריים.

מיכל פרנקו: אני שמחה שיש הקלה מסוימת לעוזרים שמתגוררים בפריפריה, ואין להם אפשרות לנסוע מדי ערב חזרה לביתם.

מיכל פרנקו: ההחלטה טובה ועדיפה על המצב הקיים; היינו שמחים אם היה מדובר על הסכום של ההוצאה בפועל – 220 שקלים.

מיכל פרנקו: יחד עם זאת, אנחנו מעדיפים שההחלטה הזאת תצא לפועל ולא תתעכב ותחזור לוועדת גרונאו, אבל היינו שמחים אם ההחלטה הייתה עוברת כעת.

מיכל פרנקו: נוסף לכך, אני רוצה להסב את תשומת לבכם לסעיף (ב) שהוא הסיפא של ההחלטה, שמאפשר לחשב הכנסת להתאים גם את השינויים במחירי הלינה וגם לאפשר לעוזרים שמתגוררים במרחק קטן מ-100 קילומטר, ללון בירושלים.

מיכל פרנקו: אנחנו מצפים ומקווים שתהיה קביעה כזאת.

רוחמה אברהם-בלילא: אני ממליצה לאשר את ההמלצה שמונחת לפנינו ולבקש מוועדת גרונאו- -

דוד רותם: החשב יכול לעדכן את הזמנים, לפי- - -

רוחמה אברהם-בלילא: זאת ההחלטה שלו.

דוד רותם: אבל אם יתברר שאין מקום באכסניית רבין, אז הוא יכול לעדכן אותו בהחלטה שלו?

רוחמה אברהם-בלילא: אני מציעה לאשר את ההמלצות שמונחות לפנינו.

רוחמה אברהם-בלילא: 11 – בעד; אין מתנגדים; אין נמנעים.

רוחמה אברהם-בלילא: לפיכך אני קובעת ששלוש ההמלצות של ועדת גרונאו אושרו.

רוחמה אברהם-בלילא: ד.

רוחמה אברהם-בלילא: בקשות יו"ר ועדת החוקה, חוק ומשפט להעברת הצעות החוק הבאות מוועדה לוועדה אחרת:

רוחמה אברהם-בלילא: חבריי חברי הכנסת, מונחות לפנינו בקשות של יושב ראש ועדת חוקה, חוק ומשפט להעביר את הצעות החוק הבאות לוועדה: הנושא הראשון – חוק סדר הדין הפלילי (תיקון – הצגת תסקיר לנפגע בעבירות אלימות), התשס"ו- 2006, הצעתה של חברת הכנסת זהבה גלאון (פ/119/7), מהוועדה לקידום מעמד האישה לדיון בוועדת החוקה, חוק ומשפט.

רוחמה אברהם-בלילא: הנושא הזה הוא בהסכמה.

רוחמה אברהם-בלילא: יושב ראש הוועדה לקידום מעמד האישה נתן הסכמתו, ואנחנו מודים לו על כך.

רוחמה אברהם-בלילא: ההצעה תועבר מהוועדה לקידום מעמד האישה לוועדת חוקה, חוק ומשפט.

רוחמה אברהם-בלילא: מי בעד?

רוחמה אברהם-בלילא: בעד – פה אחד.

רוחמה אברהם-בלילא: הנושא השני: הצעת חוק סדר הדין הפלילי (סמכויות אכיפה – מעצרים) (מעצר בגין עבירה של החזקת סכין שלא כדין), התשס"ז-2006, מוועדת הפנים והגנת הסביבה לדיון בוועדת החוקה, חוק ומשפט.

רוחמה אברהם-בלילא: גם כאן יש הסכמה.

רוחמה אברהם-בלילא: גם לדעת היועץ המשפטי, הצעת החוק שייכת לוועדת חוק, חוקה ומשפט.

רוחמה אברהם-בלילא: מי בעד להעביר את זה לוועדת חוקה?

רוחמה אברהם-בלילא: בעד – פה אחד.

רוחמה אברהם-בלילא: הנושא השלישי: הצעת חוק סדר הדין הפלילי (תיקון – התיישנות עבירות הקשורות לרצח ראש הממשלה), התשס"ז-2006, מוועדת החוץ והביטחון לדיון בוועדת החוקה, חוק ומשפט.

רוחמה אברהם-בלילא: גם כאן הנושא בהסכמה.

רוחמה אברהם-בלילא: מי בעד העברה לוועדת חוקה, חוק ומשפט?

רוחמה אברהם-בלילא: בעד – פה אחד.

רוחמה אברהם-בלילא: הנושא הרביעי: הצעת חוק הנוער (שפיטה, ענישה ודרכי טיפול) (תיקון – מעצר קטינים), התשס"ו-2006, מהוועדה לזכויות הילד לדיון בוועדת החוקה, חוק ומשפט.

רוחמה אברהם-בלילא: יושבת ראש הוועדה לזכויות הילד מבקשת שההצעה תעבור לדיון בוועדה משותפת של ועדת החוקה, חוק ומשפט ולוועדה לזכויות הילד בנימוק כי שלושה חוקים באותו נושא מתוך דוח רוט-לוי נדונו בוועדה לזכויות הילד.

רוחמה אברהם-בלילא: לדעת היועץ המשפטי, הצעת החוק שייכת לוועדת חוקה, חוק ומשפט.

רוחמה אברהם-בלילא: אני מציעה להעביר את זה לוועדת חוקה, חוק ומשפט, מן הטעם הפשוט שבהקמת ועדות משותפות אנחנו מסרבלים את המערכת, והדבר הזה בקושי יובא לטיפול.

גדעון סער: גברתי, אני רוצה לשכנע אותך בעמדה אחרת.

גדעון סער: זה עתה הסכמתי להעביר חוק שבנקל אפשר היה לטפל בו בוועדה שאני עומד בראשה.

גדעון סער: כל מי שעוקב אחר הפעילות פה בבית יודע שאף הצעת חוק שעוברת לוועדה שאני עומד בראשה אינה ממתינה יותר מזמן קצר ביותר עד שהיא מגיעה לקריאה ראשונה ואחר-כך לקריאה שנייה ושלישית.

גדעון סער: ועדת חוקה חוק ומשפט היא מהוועדות העמוסות ביותר בבית הזה.

גדעון סער: לי אישית יש כ-4 הצעות חוק שממתינות בוועדת חוקה, חוק ומשפט חודשים ארוכים ולא התקיים עליהן דיון אחד.

גדעון סער: לכן האמירה שהקמת ועדה משותפת עשויה לסרבל את התהליך נכונה כשלעצמה אולי בהקשרים אחרים, ולפי דעתי היא לא נכונה במקרה הזה.

גדעון סער: ועדה כמו הוועדה לזכויות הילד או כל ועדה שפועלת פה יכולה לקדם חקיקה וודאי בנושא שנוגע לחוק הנוער.

גדעון סער: אין ספק, שכאשר מדובר בעניינים של שפיטה וענישה יש דומיננטיות לנושאים שוועדת החוקה, חוק ומשפט מתמצאת בהם.

גדעון סער: יחד עם זאת אני טוען שכשאני בא לוועדה אחת אני רואה שם חברי כנסת שדנים בחוק, וכשאני בא לוועדה אחרת שוב אני רואה בה חברי כנסת.

גדעון סער: זאת אומרת גם אפשר לסמוך על חברי הכנסת- -

רוחמה אברהם-בלילא: הרי אי-אפשר לדון בהצעת חוק כשאין חברי כנסת.

גדעון סער: נכון.

גדעון סער: לכן אפשר לסמוך על הוועדה לזכויות הילד וגם על יושבת ראש הוועדה לזכויות הילד שהיא תצליח לקיים דיון ראוי בנושא הזה.

גדעון סער: אחד השיקולים הוא שיקול יעילות.

גדעון סער: בלתי סביר באופן קיצוני שיש ועדות שיש להן עשרות הצעות חוק; ואני אומר לך מניסיון שלא ידונו בהן.

גדעון סער: יש לי הצעת חוק מסוימת שכבר בקדנציה הקודמת היא המתינה שנה בוועדת החוקה, לא נדונה בקדנציה הקודמת, הוגשה בתחילת הקדנציה הזאת, עברה ב-1 בנובמבר, והיא כבר למעלה מ-3 חודשים ממתינה, ועדיין לא שובצה בכלל.

גדעון סער: זאת אומרת, אנחנו חורצים את דינם של חוקים לא להיות מחוקקים בשם כל מיני פרקטיקות נושנות שלא תמיד יש להן היגיון פנימי מבחינת החיים בבית הזה.

גדעון סער: לכן אני מוכן ללכת למהלך יותר קיצוני שהחוק עצמו יידון בוועדה לזכויות הילד.

גדעון סער: אני חושב שזה בסדר גמור שיש זיקה עניינית.

גדעון סער: אבל אם יושבת ראש הוועדה לזכויות הילד מוכנה שזאת תהיה ועדה משותפת אני מסכים לכך.

גדעון סער: פעמים רבות הטעם להתעקשות של ראשי ועדות הוא על היועץ המשפטי של הוועדה – לא היועצת המשפטית שלנו – אשר מטעמים של אימפריאליזם ופרקטיקות מהעבר- -

קריאות: - - -

גדעון סער: אני עומד מאחורי הדברים שלי ומחזק אותם וגם מנמק אותם.

דוד רותם: ליועצים משפטיים אין בעיה של אימפריאליזם.

גדעון סער: לא דיברתי על יועץ כזה או אחר.

גדעון סער: אני מכבד את ההתערבויות של כולכם, ובכל זאת אני מניח שאני אוכל לבטא את עצמי בצורה סבירה.

רוחמה אברהם-בלילא: מה קרה לך, חבר הכנסת סער?

רוחמה אברהם-בלילא: תירגע.

גדעון סער: אני תמיד נותן דוגמה של חוק עבודת נשים.

גדעון סער: כאשר הוא חוקק בשנות ה-50 הוא חוקק בידי ועדת העבודה והרווחה.

גדעון סער: מאז, כל התיקונים השונים נדונו בוועדת עבודה ורווחה- -

רוחמה אברהם-בלילא: עד אשר הגיע יושב ראש ועדה אשר- -

גדעון סער: נכון.

גדעון סער: למעשה, כאשר קמה הוועדה לקידום מעמד האישה ב-92' החוק הראשון שהיה צריך לעבור לטיפולה של הוועדה לקידום מעמד האישה היה חוק עבודת נשים והתיקונים בו.

גדעון סער: למרות זאת מטעמים אימפריאליסטים גרידא תמיד תרצה היועצת המשפטית של ועדת העבודה והרווחה שהחוק יידון אצלה.

גדעון סער: לכן אנחנו צריכים לראות בין כל השיקולים גם את השיקול הפרקטי של אופן קידום הצעות החוק בבית הזה.

גדעון סער: אני מזכיר שאני אומר את כל זה אחרי שכבר ויתרתי על חוק שהוזכר בסעיף הקודם מדיון בוועדה שלי.

רוחמה אברהם-בלילא: הגנתך על הנושא של החוק הזה שתוקם ועדה משותפת ראויה לציון, אבל מצד שני אדוני יודע שבכנסת הקודמת כשהוא היה יושב ראש הקואליציה הוקמו ועדות משותפות במיוחד לדיון בתקציב, כמו חוק ההסדרים.

רוחמה אברהם-בלילא: לכן אני מציעה להמעיט בהקמת הוועדות המשותפות- -

גדעון סער: עקרונית אני מקבל את זה.

רוחמה אברהם-בלילא: - - אדוני יודע שאני מקבלת אך ורק את חוות דעתה של היועצת המשפטית של הוועדה הזאת, הגברת ארבל אסטרחן.

רוחמה אברהם-בלילא: אינני מתייעצת עם יועצים כאלה ואחרים, כך שבנושא האימפריאליזם הרשה לי לחלוק על דעתך.

גדעון סער: הרבה פעמים הפנייה אלינו לוועדה להעביר חוק שהועבר לוועדה מסוימת, ניזון על-ידי היועץ המשפטי של הוועדה.

רוחמה אברהם-בלילא: חברת הכנסת שלי יחימוביץ' יכולה תמיד להשתתף בוועדת חוקה, ולכן אני מציעה להעביר את זה לוועדת חוקה.

אורי אריאל: אני רוצה לחזק את דברי חבר הכנסת גדעון סער שצודק לא פחות ממאה אחוז, אבל לשפר מעט את הצעתו ולהעביר את זה לוועדה לזכויות הילד, לא לוועדה משותפת כדי שייצא גם חוק.

אורי אריאל: בסוף רוצים שתהיה לכך תוצאה.

גדעון סער: אני מקבל את עמדתו של חבר הכנסת אורי אריאל ומבקש להצביע על הוועדה לזכויות הילד.

גדעון סער: צריך להצביע על הבקשה לקחת את זה מהוועדה לזכויות הילד.

רוחמה אברהם-בלילא: אין בעיה.

רוחמה אברהם-בלילא: מכיוון שיש הסכמה שרצו להקים ועדה משותפת לצורך העניין הזה, אנחנו נצביע כך: בעד להשאיר את זה בוועדה לזכויות הילד, ומי שנגד מצביע על העברה לוועדת חוקה.

גדעון סער: לא.

גדעון סער: ועדת חוקה מבקשת לקחת את זה מהוועדה לזכויות הילד.

רוחמה אברהם-בלילא: מי בעד הצעתו של יושב ראש ועדת החוקה?

רוחמה אברהם-בלילא: מי מתנגד?

רוחמה אברהם-בלילא: בעד – רוב.

רוחמה אברהם-בלילא: אני קובעת שההצעה תידון בוועדת חוק, חוקה ומשפט והמלצה למליאה- -

גדעון סער: אני מבקש רביזיה, גברתי.

רוחמה אברהם-בלילא: מי בעד הרביזיה של חבר הכנסת סער?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: בעד – 2; נגד – 4.

רוחמה אברהם-בלילא: לפיכך אני קובעת שהצעת החוק הזאת תועבר לוועדת החוקה, חוק ומשפט.

רוחמה אברהם-בלילא: הרשו לי לא להעלות את הנושא החמישי לסדר היום של הוועדה, אני רוצה לדבר עם יושב ראש ועדת חוקה.

רוחמה אברהם-בלילא: תודה, הישיבה נעולה.